Ağqışlaq

Ağqışlaq — Azərbaycan Respublikasının Lerik rayonunun Şingədulan kənd inzibati ərazi dairəsində kənd. Yardımlı rayonu ilə sərhəddə yerləşir.

 Coğrafiyası 
Burovar silsiləsinin cənub yamacında, Şərətük çayı sahilindədir. Viləşçayın qollarından biri olan Şərətük (uzunluğu 29 km) çayı Ağqışlaq kəndinin ərazisindən keçir. Lerik rayonu, Ağqışlaq kəndi ərazisində Buk yarğanı yerləşir. Türk dillərində buk çox mənalı terminlərdən olub "ensiz dağ vadisi", "dаr уarğan", "dağ keçidi", "təpə" və digər məna çalarlarına  malikdir.

 Etimologiyası 
Adı ağ (kiçik; cənub) və qışlaq (qış yatağı, qış mənzili) sözlərindən düzəlib, "kiçik qış yatağı" və ya "cənubdakı qış yatağı" deməkdir. Kənd xalq arasında həm də Ağçay kimi adlandırılıb."Azərbaycan toponimlərinin ensiklopedik lüğəti". İki cilddə. I cild. Bakı, “Şərq-Qərb”, 2007, səh. 29.
 Təhsil 
Kənd ərazisində Ağqışlaq ibtidai məktəbi fəaliyyət göstərir. Məktəb 4 illik olduğuna görə 4-cü sinifdən sonra şagirdlər qonşu kəndlərin orta məktəblərində təhsillərini davam etdirmək məcburiyyətində qalırlar.

 Əhalinin məşğuliyyəti 
Kəndin  iqtisadiyyatı əkinçilik və heyvandarlığa əsaslanır. İşləyən əhalinin 71.5%-i əkinçiliklə məşğul olur. Buğda, arpa, tütün, noxud, müxtəlif növ meyvə və tərəvəzlər əsas əkinçilik məhsullarıdır. Kəndin iqlimi kənd təsərrüfatı üçün əlverişli şərait yaradır.

Kənd ərazisində XX əsrdə geniş üzüm bağları olmuşdur. Lakin 1985-ci ildən başlayaraq keçmiş Sovet İttifaqının rəhbərliyi tərəfindən aparılan antialkoqol kampaniyası çərçivəsində Ağqışlaqda  böyük zəhmət hesabına yaradılmış üzüm bağları məhv edilərək iqtisadiyyata ciddi ziyan vurulmuş, insanlar gəlir mənbələrindən məhrum edilmişlər.

 İstinadlar 

Kateqoriya:Lerik rayonunun kəndləri